रामराज्य में, पर्वतों ने स्वयं अनेक प्रकार की मणियों की खानें प्रकट कर दीं। सब नदियाँ श्रेष्ठ, शीतल, निर्मल और सुखप्रद स्वादिष्ट जल से लबालब भर गईं। समुद्र अपनी मर्यादा में रहते हैं। वे लहरों के द्वारा किनारों पर रतन डाल देते हैं, जिन्हें मनुष्य पा जाते हैं। सब तालाब कमलों से परिपूर्ण हैं। रामचन्द्र जी के राज्य में चन्द्रमा अपनी अमृतमयी किरणों से पृथ्वी को पूर्ण कर देते हैं। सूर्य आशीर्वाद रूप में उतना ही तपते हैं, जितने की आवश्यकता होती है तथा मेघ माँगने से जब जहाँ जितना चाहिये, उतना ही जल देते हैं। अर्थात् जहाँ सभी कुछ हितकारक हो, अनुकूल हो, कल्याणकारी हो, वहीं रामराज्य स्थापित हो पाता है यानि प्रतिकूलता के लिए कोई स्थान ही नहीं है। अतः हम सब भी आपसी वैर-भाव को भुलाकर एकजुट होकर एक-दूसरे की भावना का आदर करके, समाज में सामंजस्य स्थापित करें, जिससे हमारे यहाँ भी रामराज्य आ जाए।